‘Sy sal nié net ’n statistiek word nie’Die laaste foto wat van Heila Kilian geneem is. Dié foto is die oggend van 16 April geneem, ure voordat sy vermoor is. Foto: Verskaf Hein Killian van Springs in Gauteng het homself belowe dat sy vrou met die vlamrooi hare en die sprankelende glimlag nie net nog een van die misdaadstatistiek in hierdie land sal word nie. “Die afgelope jaar was ŉ tragiese jaar met baie laagtepunte. In hierdie jaar moes ek baie tyd, moeite en geld insit om seker te maak dat die skuldiges agter tralies sit. Ek het aan almal se deur geklop om my te help. Ons gáán haar onthou,” sê Hein, ŉ oudpolisieman. Vandeesweek was dit presies ’n jaar sedert sy geliefde vrou tydens ŉ plaasaanval buite Stilbaai in die Wes-Kaap doodgeskiet is toe sy vir familie op die plaas gaan kuier het. Hoewel al vyf verdagtes van daardie nag in die maande na die moord in hegtenis geneem is, bring dit steeds nie afsluiting aan dié tragedie nie, glo Hein. Maroela Media het destyds berig Heila (63) het by haar suster, Brenda, en Brenda se man, David, op hul plaas buite Stilbaai gaan kuier. Dit was die tweede dag van haar kuier op die plaas wat veronderstel was om ŉ rustige week saam met familie te wees. Daardie aand het Heila, Brenda, David en Sean, wat ook op die plaas bly, rustig buite die huis om die braaivleisvuur gekuier. Hulle het Christelike musiek geluister en saam gesing in die koel aandlug om die knetterende braaivleisvuur. En dit is toe dat die skoot skielik uit die donker klap. Heila het onmiddellik gesterf. Die ander is erg aangerand voordat die verdagtes laat spaander het. Hein en Heila Killian. Foto: Verskaf “Die manier waarop sy dood is, is dit wat my die ergste vang. As dit ŉ ongeluk of siekte was, sou ek haar dood meer verstaan, maar dié manier is onaanvaarbaar. Ons bly nie eers op ŉ plaas nie, sy het net op ’n plaas gaan kuier,” sê ’n gebroke Hein. “Ek dra ŉ wrok in my. Die feit dat ek ’n oudpolisieman is, maak dit soveel erger. Ek het nog altyd toegesien dat mense rustig slaap en hier gebeur dit met een van my mense. My enigste troos is dat sy dadelik weg was. Hulle het nie aan haar geraak nie. Sy het nie eers geweet sy is weg nie.” Hein was ten tyde van die plaasaanval by die egpaar se huis in Springs en kan die oproep wat sy lewe op sy kop kom draai het goed onthou. “Dit is ŉ onwerklike skok wat jy nie vir iemand kan beskryf nie.” Hein het met Maroela Media gesels oor die aanpassing om die lewe sonder sy lewensmaat van 44 jaar aan te durf. Dié egpaar het mekaar van hulle kinderdae af geken en het vier kinders en sewe kleinkinders saam. “Dit is ŉ verskriklike aanpassing. Sy was die anker in ons lewe. My lewe sal nooit weer wees wat dit was nie.” Hy woon steeds in dieselfde huis en vertel dat dit veral in die aande en oor naweke is wat die leemte van Heila hom vang. Hein en Heila Killian. Foto: Verskaf “Daar is nie ŉ manier wat jy dié ding kan verwerk nie. Mense kan sê dit word beter maar dit doen nie. Die herinneringe aan haar maak dit nie beter nie, dit maak dit erger. Ek mis al die goeie dinge. Sy was een van daardie uitsonderlike mense.” Hein bly vir ŉ oomblik stil voor hy weer praat. “Weet jy wat is verskriklik? Dat hierdie ding met ander mense ook gebeur. Ons is nie die uitsondering nie. In hierdie land is jy ŉ teiken en niemand sê niks daaroor nie. Vir die regering is dit net nog ŉ moord.” Hein vertel dat Heila, wat ure voor haar dood nog afgeneem was waar sy aan ŉ koppie tee teug, nié verdien het wat met haar gebeur het nie. “Sy was een van die mooiste vrouens wat daar was, binne en buite,” onthou Hein. Die vyf verdagtes in die moordsaak is steeds in aanhouding. Die saak het egter nog nie in die hof voorgekom nie aangesien daar nog uitstaande bewyse is. Die saak sal na verwagting deur die loop van die jaar in Swellendam aangehoor word.